钦定古今图书集成/明伦汇编/官常典/第391卷 > 后汉
## 钦定古今图书集成/明伦汇编/官常典/第391卷 > 后汉

后汉始置谏议大夫，与光禄、大中、中散诸大夫、议郎，
皆掌顾问应对。而黄门侍郎给事中，主关通中外。
按《后汉书百官志》：“光禄大夫，比二千石。”本注曰：“无员。”

〈注〉《汉官》曰：“三人。”

凡大夫、议郎，皆掌顾问应对。无常事，唯诏命所使。凡
诸国嗣之丧，则光禄大夫掌吊。

太中大夫，千石。本注曰：“无员。”

〈注〉《汉官》曰：“二十人，秩比二千石。”

中散大夫，六百石。《本注》曰：“无员。”

〈注〉《汉官》曰：“三十人，秩比二千石。”

谏议大夫，六百石。本注曰：“无员。”

〈注〉胡广曰：“光禄大夫本为中大夫，武帝元狩五年置谏大夫为光禄大夫，世祖中兴以为谏议大夫，又有太中、中散大夫，此四等于古皆为天子之下大夫，视列国之上卿，《汉官》曰三十人。”

议郎，六百石。本注曰：“无员。”

〈注〉《汉官》曰：“五十人，无常员

黄门侍郎，六百石。本注曰：“无员。掌侍从左右，给事中，
关通中外。及诸王朝见，于殿中引王就坐。”

〈注〉《汉旧仪》曰：黄门郎属黄门令，日暮入对青琐门拜，名曰夕郎。宫阁簿，青琐门在南宫。卫瓘注《吴都赋》曰：青琐，户边青镂也。一曰：天子门内有眉格再重，里青画，曰琐。《献帝起居注》曰：帝初即位，初置侍中、给事、黄门侍郎，员各六人，出入禁中，近侍帷幄，省尚书事。改给事黄门侍郎为侍中侍郎，去“给事黄门”之号，旋复复故。旧侍中、黄门侍郎，以在中宫者不与近密交。政诛黄门后，侍中、侍郎出入禁闱，机事颇露。由是王允乃奏“比尚书不得出入，不通宾客”，自此始也。又曰：“诸奄人官悉以议郎、郎中称秩如故。诸署令两梁冠陛，殿上得召都官从事以下。”

右属“少府。”

凡郎官，皆主更直执戟，宿卫诸殿门，出充车骑。唯议
郎不在直中。